Moenie daai 'gap'-jaar neem nie! - Solidariteit Wêreld LoopbaanSolidariteit Wêreld Loopbaan
Tuis › Artikels › Moenie daai 'gap'-jaar neem nie!
Moenie daai 'gap'-jaar neem nie!
Oorbruggingsjare, oftewel "gap"-jare soos hulle nou bekend staan, neem toe in gewildheid en word ook baie gedebatteer. Die term "gap"-jaar beteken kortliks om te enige tyd van onderwys weg te breek, maar vind die meeste plaas na hoërskool en net voordat met universiteits- of tersiêre opvoeding begin word.
"Voorstaanders sê dit kan aan studente klaarheid verskaf en hulle 'n voorsprong gee wanneer hulle na hulle studies terugkeer. Teenstaanders sê dit kan onproduktief wees en dit in werklikheid vir studente moeiliker maak om na die klaskamer terug te keer," sê Michelle Knoll, spesialisskrywer vir die Rasmussen College webwerf. "Ongeag aan watter kant van die debat jy is, stem albei kante saam dat 'n 'gap'-jaar goed deurdag en deeglik beplan moet word met vasgestelde doelwitte."
Geen duidelike doelwitte, geen ware professionele voordele
Wanneer studente daarvan praat om oor die wêreld heen te reis, is dit 'n plan wat blyk baie moeiliker te wees as oorspronklik beplan sodra hulle die faktore van koste en uitvoerbaarheid in berekening bring, verduidelik 'n skrywer vir Career Overview. Laura Bridgestock, wat namens top universities.com, skryf, beklemtoon ook dat studente dikwels nie duidelike doelwitte stel oor hoe hulle reise en beoogde ervaring tot hulle voordeel sal strek wanneer hulle na die normale lewe terugkeer nie. "Sommige jong mense gee werklik verskriklike redes waarom hulle 'n 'gap'-jaar wil neem," verduidelik sy. "Dit sluit in frases soos 'Almal doen dit', 'Dis my enigste kans om vry te wees' en 'Ek wil net 'n bietjie losbreek'."
Akademiese kundiges sê dat sonder 'n duidelik uitgewerkte plan raak studente wat 'n "gap"-jaar neem dikwels verder agter hulle tydgenote, wat kan lei tot frustrasie en stres vir die studente sowel as vir hulle gesinne. Hierdie kundiges beklemtoon dat selfs met 'n duidelik uitgewerkte en behoorlik uitgevoerde plan 'n "gap"-jaar baie duur kan wees – dit dra by tot studieskuld en maak tersiêre opleiding selfs moeiliker om te bekostig wanneer hulle huis toe kom. Knoll sê dat studente wat in laestres-omgewings werk, byvoorbeeld in somervakansiekampe, daaraan gewoond mag raak om sakgeld beskikbaar te hê vir vermaak en ontspanningsaktiwiteite. "Gevolglik," verduidelik Knoll, "wil hulle nie geld op studiegeld en onderrig bestee nie. Hierdie studente verloor dikwels die feit uit die oog dat voortgesette onderwys 'n belegging is wat hulle vermoë om te verdien in der waarheid verhoog."
Raak agter – akademies sowel as sielkundig
Knoll onderstreep ook dat teenstaanders van die "gap"-jaar bevrees is dat wanneer studente die opvoedingsmilieu verlaat en proe hoe die "regte wêreld" smaak, hulle dalk nooit na die stres, struktuur en eise van die akademiese lewe sal wil terugkeer nie.
Careeroverview.com beklemtoon die idee dat studente wat 'n breuk maak heel waarskynlik sal agter raak – akademies sowel as sielkundig. "As jy 'n jaar afneem, wees bereid om op die sosiale toneel verlore te raak. Studente van jou ouderdom is een jaar verder en het alreeds verhoudings met ander studente gevorm. Hoe langer jy van die klaskamer weg was, kan lei tot geheueverlies van belangrike inligting, wat jou net verder agter die res van die klas stoot wat onlangs gegradueer het."
As jy nie enige "gap"-jaarplanne het wat jou werklik opgewonde maak nie, moet jy dalk jou breuk uitstel totdat jy 'n graad agter jou naam het. Jong mense sal waarskynlik meer baat daarby vind om te reis nadat hulle van studente na gegradueerdes gevorder het, beide in terme van lewenservaring en werkvooruitsigte. 'n Graad agter jou naam bied beter werksgeleenthede – jou reise mag dalk net lei tot werk oorsee, wat 'n ware bydrae kan maak tot jou CV in die regte wêreld van werk.
Career Overview. 2010. "WHY YOU SHOULD NOT TAKE A GAP YEAR". http://www.careeroverview.com/blog/2010/why-you-should-not-take-gap-year/
Bridgestock, L. 2012. "Five Terrible Reasons to Take a Gap Year (and Five Pretty Good Ones)". Topuniversities.com, http://www.topuniversities.com/blog/five-terrible-reasons-take-gap-year-five-pretty-good-ones
Knoll, M. 2012. "A Gap Year: Weighing the Pros and Cons". Rasmussen College, http://www.rasmussen.edu/student-life/blogs/college-life/a-gap-year-weighing-the-pros-and-cons/
Rubenstone, S. 2013. "Pros and Cons of Gap Year". College Confidential, http://www.collegeconfidential.com/dean/000308/